Bɔ Nɛ O Ma Plɛ Ha Kɛ Pee Huno Kpakpa​—Nɔ́ Nɛ Baiblo ɔ De\nKANE NGƐ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bicol Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Cinyanja Croatian Czech Dangme Danish Dutch Efik English Estonian Ewe Finnish French Ga Georgian German Greek Greenlandic Guarani Gun Haitian Creole Hausa Hebrew Hiligaynon Hungarian Iban Igbo Iloko Indonesian Isoko Italian Japanese Karen (S'gaw) Kazakh Kikamba Kikaonde Kikongo Kikuyu Kimbundu Kinyarwanda Kirghiz Kirundi Kongo Korean Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Maya Mixe Mongolian Moore Nahuatl (Northern Puebla) Ndebele Ndonga Nepali Ngabere Ngangela Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Polish Portuguese Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Spania Sranantongo Swahili Swahili (Congo) Swedish Tagalog Tahitian Tajiki Tatar Thai Tigrinya Tiv Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Urdu Venda Vietnamese Wolaita Xhosa Yoruba Zapotec (Isthmus) Zulu\nHunomɛ—Nyɛ Ha Nɛ Bua Jɔmi Nɛ Hi Nyɛ Wehi A Mi\nMƐNI e sa kaa huno nɛ e pee konɛ e yo nɛ ná bua jɔmi? Bɔ nɛ a tsɔse nihi babauu ha a ha nɛ a susuɔ kaa huno ní tsumi titli ji kaa e ye bua e weku ɔ nɛ a ná sika. Se yigbayi komɛ nɛ a ngɛ he lo nya ní babauu ɔ po be bua jɔmi, nɛ a yeɔ gbeye po. Kaa nɔ hyɛmi nɔ́ ɔ, yo ko nɛ je Spain nɛ a tsɛɛ lɛ ke Rosa a de ngɛ nyumu nɛ e gba a he ke, “Ni kpahi naa lɛ kaa nɔ ko nɛ e mi mi hi, se ngɛ we mi ɔ, e ji huno nɛ e yi mi wa.” Joy nɛ je Nigeria a de ke, “Ke i kɛ ye huno kpa we gbi ngɛ nɔ́ ko he ɔ, e deɔ ke, ‘O huno ji mi, lɔ ɔ he ɔ, nɔ́ tsuaa nɔ́ nɛ ma de mo ke o pee ɔ, e sa nɛ o pee.’”\nMɛni blɔ nɔ nɛ huno ma nyɛ ma tsu e blɔ nya ní tsumi ngɛ suɔmi mi? Mɛni nɛ ke huno pee ɔ, e we mi maa pee bua jɔmi kɛ he jɔɔmi he kɛ ha e yo?—Rut 1:9.\nNƆ́ NƐ BAIBLO Ɔ DE NGƐ HE BLƆ NƐ HUNO NGƐ Ɔ HE\nE ngɛ mi kaa ngɛ Mawu hɛ mi ɔ, huno kɛ e yo tsuo a sɔ mohu lɛɛ, se Baiblo ɔ tsɔɔ kaa a ti nɔ tsuaa nɔ ngɛ e blɔ nya ní tsumi ngɛ weku ɔ mi. Roma Bi 7:2 ɔ tsɔɔ kaa yogbayo ngɛ ‘e huno mlaa’ sisi. Kaa bɔ nɛ ní tsumi hehi babauu hlaa nɔ ko nɛ e hyɛ ní tsumi ɔ nɔ ɔ, jã nɔuu kɛ̃ nɛ Mawu hla huno kaa e pee e yo ɔ yi. (1 Korinto Bi 11:3) E sa nɛ hunomɛ nɛ a nyɛɛ hɛ mi ngɛ weku ɔ mi.\nKɛ e sa kaa hunomɛ nɛ a ngɔ he blɔ nɛ Mawu kɛ ha mɛ ɔ kɛ tsu ní ha kɛɛ? Baiblo ɔ de ke, “Nyɛɛ suɔ nyɛ yi ɔmɛ kaa bɔ nɛ Kristo hu suɔ asafo ɔ.” (Efeso Bi 5:25) E ngɛ mi kaa Yesu Kristo sɛ we gba si himi mi hyɛ mohu lɛɛ, se e nɔ hyɛmi nɔ́ ɔ ma nyɛ maa ye bua mo konɛ o pee huno kpakpa. Ha nɛ waa hyɛ.\nBƆ NƐ YESU HI SI HA A JI NƆ HYƐMI NƆ́ KPAKPA KƐ HA HUNOMƐ\nYesu suɔ kaa e maa wo nihi a bua, nɛ e ye bua mɛ. Yesu wo nihi tsuo nɛ si himi mi nyagbahi ha nɛ a ngɛ tsui yee ɔ si ke: “Nyɛɛ ba ye ngɔ, nɛ ma ha nɛ nyɛɛ jɔɔ nyɛ he.” (Mateo 11:28, 29) Behi fuu ɔ, e tsuɔ a nyagba amɛ a he ní kɛ haa mɛ, nɛ e yeɔ bua mɛ konɛ a hɛ kɛ su Yehowa he. E be nyakpɛ kaa nihi babauu nyɛ su e he, ejakaa a ngɛ nɔ mi mami kaa e ma ha nɛ a he maa jɔ mɛ!\nBɔ nɛ hunomɛ ma nyɛ maa kase Yesu ha. Mo hla blɔhi a nɔ nɛ o maa gu kɛ ye bua o yo kɛ tsu níhi nɛ e sa kaa e tsu ɔ. Rosa de ke: “I ngɛ kaa mawayo kɛ ha ye huno.” Yigbayi komɛ hu nuɔ he kaa a ngɛ kaa mawayihi kɛ ha a hunomɛ. Se nyumu ko nɛ a tsɛɛ lɛ Kweku nɛ bua jɔmi ngɛ e gba si himi mi ɔ de ke: “Behi fuu ɔ, i biɔ ye yo ɔ nɔ́ nɛ e maa suɔ nɛ ma pee kɛ ye bua lɛ. Akɛnɛ i suɔ lɛ he je ɔ, behi fuu ɔ, i yeɔ bua lɛ kɛ tsuɔ we mi ní tsumihi.”\nYesu susuɔ nɔ he, nɛ e ngɛ mi mi sami. Hiɔ ko nɛ nya wa hao yo ohiatsɛ ko jeha 12 sɔuu. Benɛ e nu bɔ nɛ Yesu tsaa nɔ ngɛ nyakpɛ blɔ nɔ ha a he ɔ, “e de ngɛ e yi mi ke, ‘Ke i ná ta e tade ɔ he kɛkɛ ɔ, ma na he wami.’” Nɔ́ nɛ e de ɔ da. E hɛ lɛ kɛ su Yesu he, nɛ e ta Yesu tade ɔ nya a he, nɛ e ná tsami amlɔ nɔuu. E ngɛ mi kaa nihi nɛ a na lɛ ɔ ekomɛ susu kaa yo ɔ pee we nɛ hi, se Yesu yɔse kaa yo ɔ hao. * Yesu je mi mi himi mi nɛ e de yo ɔ ke: “Biyo, . . . O hiɔ ɔ nɛ jɔ!” Yesu gbi yo ɔ zo, nɛ e kã we e hɛ mi, ejakaa e yɔse kaa yo ɔ be he wami. Nɔ́ nɛ Yesu pee nɛ ɔ tsɔɔ kaa e ngɛ mi mi sami.—Marko 5:25-34.\nBɔ nɛ hunomɛ ma nyɛ maa kase Yesu ha. Ke o yo be he wami ɔ, mo susu e he wawɛɛ, nɛ o to o tsui si ha lɛ. Bɔɔ mɔde kaa o kɛ o he maa wo e si himi ɔ mi, nɛ o nu lɛ sisi. Kaa nɔ hyɛmi nɔ́ ɔ, Ricardo de ke, “Ke i yɔse kaa ye yo ɔ mi mi bɔni fumi mlamlaamla a, i bɔɔ mɔde wawɛɛ kaa i be nɔ́ ko dee nɛ maa wo e mi mi la.”\nYesu kɛ e kaseli ɔmɛ sɛɛ ní. Yesu kɛ e huɛmɛ ɔmɛ sɛɛ níhi fuu a he ní. Yesu de ke, “Níhi tsuo nɛ i nu kɛ je Tsaatsɛ nya a, i de nyɛ.” (Yohane 15:15) E ji anɔkuale kaa be komɛ ɔ, Yesu suɔ nɛ lɛ nɔ kake too e ya hi he ko nɛ e susu níhi a he, nɛ e sɔle. Se behi fuu ɔ, e deɔ e kaseli ɔmɛ níhi nɛ ngɛ e tsui mi. Gbɔkuɛ nɛ e nɔ jena a gbe lɛ kaa ojo fialɔ ɔ, e gba mi kpoo nɛ e de e kaseli ɔmɛ ke e ngɛ “aywilɛho nɛ nya wa” yee. (Mateo 26:38) Benɛ Yesu huɛmɛ ɔmɛ a ní peepee ha nɛ e kɔni mi wo nyu po ɔ, e kɛ mɛ kpa we ní sɛɛmi kɔkɔɔkɔ.—Mateo 26:40, 41.\nKe nyumu ko susu Yesu nɔ hyɛmi nɔ́ ɔ he ɔ, e ma nyɛ maa ye bua lɛ konɛ e pee huno kɛ tsɛ kpakpa\nBɔ nɛ hunomɛ ma nyɛ maa kase Yesu ha. Moo je o tsui mi nɛ o kɛ o yo nɛ sɛɛ ní. Eko ɔ, yo ko ma de ke e huno nyɛɛ nɛ e kɛ nihi sɛɛ ní ngɛ ma mi, se ke nyumu ɔ ba we mi ɔ, e nyɛ we nɛ e kɛ lɛ yo ɔ sɛɛ ní. Se mo kadi bɔ nɛ yo ko nɛ a tsɛɛ lɛ Ana a tsɔɔ kaa e nuɔ he ha, ke e huno je e tsui mi nɛ e kɛ lɛ sɛɛ ní ɔ. Ana de ke, “Enɛ ɔ haa nɛ i naa kaa e suɔ mi saminya, nɛ lɔ ɔ hɛɛ mi kɛ suu e he.”\nMo ko kua o yo kɛ munyu tumi kɛ susumi ɔ kaa o kɛ maa gbla e tue. Yo ko de ke, “Ke ye huno mi mi fu mi ɔ, e kɛ mi tui munyu be babauu. Lɔ ɔ haa nɛ i nuɔ he kaa i ye fɔ, nɛ e sume mi.” Se nyumu ko nɛ a tsɛɛ lɛ Edwin ɔ bɔɔ mɔde kaa e maa kase Yesu nɔ hyɛmi nɔ́ ɔ. E de ke, “Ke ye mi mi fu ɔ, i to ɔ ye tsui si, nɛ i hlaa be nɛ sa konɛ wa kɛ tu nɔ́ nɛ ba a he munyu.”\nJoy nɛ wa tu e he munyu kɛ sɛ hlami ɔ na kaa e huno ɔ pee tsakemihi be nɛ e kɛ Yehowa Odasefohi bɔni Baiblo ɔ kasemi ɔ. Joy de ke, “Amlɔ nɛ ɔ, ye huno ɔ ngɛ Yesu nɔ hyɛmi nɔ́ ɔ kasee, lɔ ɔ he ɔ, e pee tsakemihi fuu nɛ e ngɛ mɔde bɔe wawɛɛ nɛ e pee huno nɛ jeɔ suɔmi babauu kpo.” Nihi ayɔhi abɔ nɛ a sɛ gba si himi mi ɔ ngɛ Baiblo tsɔsemi nɛ ɔ nɔuu he se náe. Anɛ o maa suɔ nɛ o ná Baiblo tsɔsemi nɛ ɔ he se lo? O ma nyɛ ma de Yehowa Odasefo ɔmɛ a ti nɔ kake nɛ e kɛ mo nɛ ba kase Baiblo ɔ yaka.\n^ kk. 10 Ngɛ Mose Mlaa a nya a, yo nɛ ɔ si fɔfɔɛ ɔ ha nɛ e he tsɔ we, nɛ nɔ tsuaa nɔ nɛ e maa ta e he ɔ hu he be tsɔe.—3 Mose 15:19, 25.